## Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

### NN 77/2000 (31.7.2000.), Odluka o osnovicama, stopama, načinu obračuna i plaćanja sredstava za ostvarivanje prava iz obveznog zdravstvenog osiguranja

# HRVATSKI ZAVOD ZA ZDRAVSTVENO OSIGURANJEif !supportEmptyParas endif

1664

Na osnovi članka 104. Zakona o zdravstvenom osiguranju (»Narodne novine«
broj 1/97 - pročišćeni tekst, 109/97., 13/98., 88/98., 10/99. i 34/99.) i
članka 14. točke 4. Statuta Hrvatskog zavoda za zdravstveno osiguranje
(»Narodne novine«, broj 1/94.), Upravno vijeće Hrvatskog zavoda za zdravstveno
osiguranje na 7. sjednici održanoj 26. srpnja 2000. godine, donijelo je

## ODLUKU

### O OSNOVICAMA, STOPAMA, NAČINU OBRAČUNA I PLAĆANJA SREDSTAVA ZA OSTVARIVANJE PRAVA IZ OBVEZNOG ZDRAVSTVENOG OSIGURANJA

Članak 1.

Ovom Odlukom, ako Zakonom o
zdravstvenom osiguranju (»Narodne novine« broj 1/97 - pročišćeni tekst, 109/97,
13/98, 88/98, 10/99 i 34/99 - u daljnjem tekstu: Zakon) nije određeno,
propisuje se osnovica, način obračuna i plaćanja, te visina doprinosa za obvezno
zdravstveno osiguranje:

- za osobe koje obavljaju
gospodarsku djelatnost ili samostalno u obliku zanimanja obavljaju
profesionalnu djelatnost

- za zaposlenike pri pravnim
ili fizičkim osobama

- za osobe koje mirovinu i
invalidninu primaju samo od stranog nositelja osiguranja

- za seljake i osobe koje su
uzele ili dale poljoprivredno zemljište u zakup, ako nisu zdravstveno osigurane
prema drugoj osnovi

- za osobe koje osobno
plaćaju doprinos

- za osobe koje rade ili
borave u inozemstvu ( dodatni doprinos)

- za ostale obveznike uplate
doprinosa za koje zakonom nije propisana visina doprinosa.

Članak 2.

Obveznici uplaćivanja
doprinosa za obvezno zdravstveno osiguranje obvezni su doprinos propisan
zakonom i ovom Odlu­kom, a sukladno članku 40. Statuta Hrvatskog zavoda za
zdravstveno osiguranje uplaćivati na prihodne račune Hrvatskog zavoda za
zdravstveno osiguranje propisane, Naredbom o načinu upla­ćivanja prihoda
proračuna i izvanproračunskih fondova, te prihoda za financiranje drugih javnih
prihoda u 2000. godini (»Narodne novine« br. 146/99. i 62/00.).

Članak 3.

Osiguranje osoba u radnom
odnosu pri pravnoj ili fizičkoj osobi (članak 5. točka 2. Zakona) doprinos za
obvezno zdravstveno plaća prema stopi propisanoj Zakonom o stopama doprinosa za
zdravstveno osiguranje (»Narodne novine« broj 54/00. - u daljnjem tekstu: Zakon
o stopama), a od osnovice koju čini plaća utvrđena sukladno Zakonu o radu,
odnosno granskom kolektivnom ugovoru.

Osnovica za obračun i
plaćanje doprinosa za obvezno zdravstveno osiguranje iz stavke 1. ovog članka
ne može biti manja od najniže osnovice utvrđene sukladno Zakonu.

Obveznik uplate doprinosa,
koji nije isplatio plaću sukladno propisima o radu, obvezan je obračunati i
uplatiti doprinos za obvezno zdravstveno osiguranje na najnižu osnovicu utvrđenu
Zakonom i prema stopi propisanoj Zakonom.

Doprinos iz stavke 1., 2. i
3. ovog članka obveznik uplate do­prinosa obvezan je obračunati i uplatiti do
15. u mjesecu za pret­hodni mjesec.

Doprinos, koji je obveznik
uplate doprinosa uplatio prema stavci 2. i 3. ovog članka, smatra se dijelom
doprinosa koji će biti konačno obračunan prigodom isplate dospjelih, a
neisplaćenih plaća.

Članak 4.

Osobe koje na teritoriju
Republike Hrvatske obavljaju gospodarsku djelatnost i osobe koje samostalno u obliku
zanimanja obavljaju profesionalnu djelatnost (članak 5. točka 7. Zakona),
doprinos za obvezno zdravstveno osiguranje iz članka 41. stavke 1. točke b)
Zakona plaćaju prema stopi propisanoj člankom 1. stavkom 1. točkom 1. i 2.
Zakona o stopama, ako ovom Odlukom nije drukčije propisano.

Za osobe iz stavke 1. ovog
članka osnovica za obračunavanje i plaćanje doprinosa je iznos od 2.317,60
kuna, uvećan za koeficijent stručne spreme potrebne za obavljanje poslova,
odnosno djelatnosti i to kako slijedi:

**Potreban stupanj stručne
naobrazbe  Koeficijent**

1. Nekvalificirani
(NKV)                           1

2. Priučeni
(PKV) i niža stručna naobrazba 1,20

3. Kvalificirani
(KV)                                               1,40

4. Srednja
stručna naobrazba (SSS)        1,60

5. Visokokvalificirani
(VKV)                   1,85

6. Viša
stručna naobrazba (VŠS)             2,10

7. Visoka
stručna naobrazba (VSS)         2,20

8. Visoka
stručna naobrazba - magistar   2,60

9. Visoka
stručna naobrazba - dr. specijalist 2,80

Doprinos iz ovog članka
obveznik uplate doprinosa obvezan je uplatiti do 15. u mjesecu za protekli
mjesec.

Članak 5.

Za osobe s prebivalištem u
Republici Hrvatskojkoje su nesposobne za samostalan život i rad i
nemaju sredstava za izdrža­vanje sukladno propisima o socijalnoj skrbi (članak
11. Zakona), doprinos za obvezno zdravstveno osiguranje, u opsegu utvrđenom za
članove obitelji osiguranika, osigurava se iz sredstava prora­čuna Republike
Hrvatske prema stopi od 16% na osnovicu od 1.700,00 kuna mjesečno po osobi.

Zahtjev za isplatu obračunatog iznosa doprinosa iz stavke 1. ovog članka
Zavod dostavlja obvezniku uplate doprinosa u tekućem mjesecu za prethodni
mjesec.

Članak 6.

Osobe s prebivalištem u Republici Hrvatskoj koje imaju sred­stva za izdržavanje,
a nemaju drugu osnovu osiguranja (članak 12. Zakona) doprinos za obvezno
zdravstveno osiguranje plaćaju prema stopi od 16% na osnovicu od 1.700,00 kuna
mjesečno po osobi.

Iznimno od odredbe stavke 1. ovog članka osobe do 18. godine života
oslobođene su plaćanja doprinosa za obvezno zdravstveno osiguranje.

Doprinos iz stavke 1. ovog članka obveznik uplate doprinosa obvezan je
uplatiti od dana prestanka svojstva osiguranika, odnosno namanje šest mjeseci
unatrag, prema stopi i osnovici vrijede­ćoj za mjesec u kojem je utvrđeno pravo
na zdravstveno osiguranje.

Doprinos iz stavke 1. ovog
članka dospijeva 1. dana u mjesecu za tekući mjesec.

Članak 7.

Osiguranim osobama iz članka
5. točke 14., 15., 17. i 18. Zakona, ako nisu zdravstveno osigurane prema
drugoj osnovi, doprinos za obvezno zdravstveno osiguranje osigurava se iz
sredstava proračuna Republike Hrvatske prema stopi od 16% na osnovicu od
1.700,00 kuna.

Za osiguranike iz članka 5.
točke 16. Zakona, za koje se doprinos za zdravstveno osiguranje osigurava iz
sredstava Proračuna Republike Hrvatske, doprinos se obračunava prema stopi od
16% na osnovicu koju čini iznos mjesečne nadoknade koju osiguraniku isplaćuje
Ministarstvo obrane.

Zahtjev za isplatu
obračunatog iznosa doprinosa iz ovog članka Zavod dostavlja obvezniku uplate
doprinosa u tekućem mjesecu za prethodni mjesec.

Članak 8.

Obveznik uplate doprinosa
obvezan je propisani doprinos iz članka 5., 6. i 7. ove Odluke uplaćivati do
dana stjecanja statusa osigurane osobe prema nekoj drugoj osnovi, odnosno do
promjene činjenica koje su bile uvjet za stjecanje prava na zdravstveno
osiguranje.

Članak 9.

Osobe s prebivalištem u Republici Hrvatskoj, uposlene u inozemstvu pri
stranom poslodavcu, koje nemaju zdravstveno osiguranje putem stranog nositelja
zdravstvenog osiguranja (članak 5. točka 5. Zakona), doprinos za obvezno
zdravstveno osiguranje plaćaju prema stopi od 16% na osnovicu od 4.200,00 kuna,
uvećanu za koeficijent stručne spreme za obavljanje poslova, odnosno djelatnost
iz članka 4. stavke 2. ove Odluke.

Doprinos iz stavke 1. ovog članka obveznik uplate doprinosa obvezan je
uplatiti do prvog dana u mjesecu za tekući mjesec.

Članak 10.

Osobe s prebivalištem u Republici Hrvatskoj uposlene na stranim
brodovima, koje nemaju zdravstveno osiguranje putem stranog nositelja
zdravstvenog osiguranja (članak 5. točka 5. Zakona), doprinos za obvezno
zdravstveno osiguranje plaćaju prema stopi od 16% na pripadajuću osnovicu:

**Red. br.                               Zvanje
Osnovica u kunama**

1.        vježbenik stroja                 1.700,00

             vježbenik palube

  2.        mladić palube                    2.327,00

             mladić
sobe

             mladić
kuhinje

  3.        čistač                                 3.326,00

             mornar

             II.
kuhar

             II.
konobar

  4.        vozač                                4.157,00

             tesar

             mazač

             kormilar

  5.        konobar                            4.326,00

  6.        kuhar                                 4.653,00

             motorist

             mehaničar

             III.
časnik stroja

             vođa
palube

             III.
časnik palube

             poslužitelj
crpki

  7.        električar                           5.158,00

             elektro
časnik

  8.        II. časnik stroja                  5.737,00

             II.
časnik palube

  9.        radio časnik                       6.820,00

10.        I. časnik stroja                   7.896,00

             I.
časnik palube

11.        upravitelj stroja                  12.197,00

12.        zapovjednik                       12.675,00

if !supportEmptyParas endif

Doprinos iz stavke 1. ovog
članka obveznik uplate doprinosa obvezan je obračunati i uplatiti do prvog dana
u mjesecu za tekući mjesec.

Članak 11.

Državljani Republike Hrvatske
uposleni u inozemstvu pri stranom poslodavcu kojih članovi obitelji (supružnik
i djeca) nisu zdravstveno osigurani pri stranom nositelju zdravstvenog
osiguranja, a koji su prije odlaska u inozemstvo bili zdravstveno osigurani u
Republici Hrvatskoj (članak 9. Zakona) obvezni su za svakog člana obitelji
uplatiti doprinos za obvezno zdravstveno osiguranje prema stopi od 16% na
osnovicu od 2.317,60 kuna.

Doprinos iz stavke 1. ovog
članka dospijeva prvog dana u mjesecu za tekući mjesec.

Članak 12.

Osobe uposlene u stranim ili
međunarodnim organizacijama, ustanovama i predstavništvima, stranim konzularnim
i diplomat­skim predstavništvima sa sjedištem u Republici Hrvatskoj, doprinos
za obvezno zdravstveno osiguranje plaćaju prema stopi i na način propisan za
zaposlenike koji su u radnom odnosu pri pravnoj ili fizičkoj osobi, na osnovicu
koju čini plaća utvrđena ugovorom o radu.

Obvezu plaćanja doprinos za obvezno zdravstveno osiguranje umjesto osoba
iz stavke 1. ovog članka mogu preuzeti organizacije iz stavke 1. ovog članka.

Članak 13.

Doprinos za obvezno zdravstveno osiguranje učenika sred­njih škola koji
su navršili 18 godina života, te redovitih studenata koji su hrvatski državljani
i imaju prebivalište u Republici Hrvatskoj, a nisu zdravstveno osigurani kao
članovi obitelji osiguranika (članak 10. Zakona), plaća se prema stopi od 16%
na osnovicu od 1.700,00 kuna.

Doprinos iz stavke 1. ovog članka, uplaćuje se do 10. dana u mjesecu za
prethodni mjesec.

Članak 14.

Korisnici mirovina i
invalidnina s prebivalištem ili trajnim nastanjenjem u Republici Hrvatskoj,
koji mirovinu i invalidninu ostvaruju jedino od stranog nositelja mirovinskog i
invalidskog osiguranja, ako državnim ugovorom nije drukčije određeno (članak 5.
točka 10. Zakona), doprinos za obvezno zdravstveno osiguranje plaćaju prema
stopi od 16% na osnovicu koju utvrđuje općim aktom Zavod sukladno članku 44.
stavci 2. Zakona.

Korisnicima mirovina i
invalidnina iz stavke 1. ovog članka koji mirovinu, odnosno invalidninu primaju
u stranoj valuti, osnovica osiguranja preračunava se u hrvatsku valutu prema
srednjem tečaju Hrvatske narodne banke vrijedećem 1. dana u mjesecu u kojem
doprinos dospijeva.

Doprinos iz stavke 1. ovog
članka uplaćuje se do 10. u mjesecu za prethodni mjesec.

Članak 15.

Iznos sredstava za obvezno
zdravstveno osiguranje za osobe s prebivalištem u Republici Hrvatskoj, koje
nisu zdravstveno osigurane po drugoj osnovi i koje su prijavljene na
zdravstveno osiguranje u Zavodu (članak 5. točka 11., 12. i 13. Zakona),
obračunava Zavod na osnovi doprinosa visinu kojeg utvrđuje Vlada Republike
Hrvatske na prijedlog ministra zdravstva i uz suglasnost ministra financija.

Zahtjev za isplatu sredstava
iz stavke 1. ovog članka Zavod dostavlja obvezniku uplate doprinosa u tekućem
mjesecu za prethodni mjesec.

Članak 16.

Doprinos za obvezno
zdravstveno osiguranje za osobe:

- koje su prekinule rad jer
ih je pravna osoba uputila na izobrazbu, stručno usavršavanje ili
poslijediplomski studij (članak 5. točka 19. Zakona)

- koje je pravna osoba prije stupanja u radni odnos uputila kao svoje
stipendiste na praktičan rad u drugu pravnu osobu radi stručnog osposobljavanja
ili usavršavanja (članak 5. točka 20. Zakona)

- upućene u inozemstvo u sklopu međunarodne tehničko- prosvjetne i
kulturne suradnje (članak 5. točka 21. Zakona)

 obračunava i uplaćuje pravna
osoba prema stopama doprinosa, na način i po postupku propisanom za zaposlenike
pri toj pravnoj osobi, ako se osobama iz podstavke 1., 2. i 3. ove stavke
isplaćuje plaća.

Ako osobama iz stavke 1. podstavke 1., 2. i 3. ovog članka pravna osoba
ne isplaćuje plaću, doprinos za obvezno zdravstveno osiguranje obračunava se na
osnovicu prema stupnju stručne spreme i to:

1. za osobe koje imaju stručnu spremu sedmog ili osmog stupnja (VSS) na
iznos od 5.098,72

2. za osobe koje imaju
stručnu spremu petog ili šestog stupnja (VŠS ili VKV radnici) na iznos od
4.866,96

3. za osobe koje imaju
stručnu spremu trećeg ili četvrtog stupnja (SSS ili KV radnici) na iznos 3.708,16

4. za osobe koje imaju
stručnu spremu prvog ili drugog stupnja (PKV radnik ili niža stručna sprema) na
iznos od 2.781,12

5. za osobe koje nemaju
stručnu spremu na iznos od 2.317,00.

Doprinos iz stavke 1. i 2.
ovog članka obračunava pravna osoba koja je navedene osobe uputila u inozemstvo
i uplaćuje do 10. dana u mjesecu za prethodni mjesec.

Članak 17.

Doprinos za obvezno
zdravstveno osiguranje za zaposlenike pri pravnoj ili fizičkoj osobi sa
sjedištem u Republici Hrvatskoj upućene na rad ili stručno usavršavanje u
inozemstvo, te za osobe na radu u kućanstvu osiguranika koji se nalazi na radu
u inozemstvu, ako nisu zdravstveno osigurane u zemlji u koju su upućene (članak
5. točka 2. Zakona), obračunava i uplaćuje pravna ili fizička osoba, od osnovice
koju čini pripadajuća plaća za mjesec za koji se plaća doprinos, koju bi
ostvarili za iste, odnosno slične poslove u Republici Hrvatskoj prema
kolektivnom ugovoru, pravilniku o radu, odnosno ugovoru o radu, s tim da ne može
biti manja od najniže osnovice utvrđene Zakonom.

Doprinos iz stavke 1. ovog
članka obračunava se i uplaćuje prema stopi i na način koji je propisan za
zaposlenike pri pravnoj ili fizičkoj osobi u Republici Hrvatskoj, a najkasnije
do 15. u mjesecu za prethodni mjesec.

Članak 18.

Za osigurane osobe koje se u
slučajevima predviđenim Zakonom i ovim člankom nalaze u inozemstvu, bez obzira
na trajanje i svrhu boravka, plaća se dodatni doprinos za korištenje
zdravstvene zaštite u inozemstvu (članak 46. Zakona):

1. za osobe (članak 5. točka
2. Zakona) upućene i uposlene u inozemstvu prema stopi od 25% na osnovicu za
obračunavanje redovitog doprinosa, a koja ne može biti manja od najniže
osnovice utvrđene Zakonom, a za osobe na radu u kućanstvu osiguranika, na
osnovicu od 3.000,00 kuna po osobi

2. za osobe upućene u inozemstvo u okviru međunarodne
tehničko-prosvjetne i kulturne suradnje (članak 5. točka 21. Zakona) prema
stopi od 25% na osnovicu za obračunavanje redovnog doprinosa, a koja ne može
biti manja od najniže osnovice utvrđene Zakonom, odnosno za učenike i studente
prema stopi od 18% na osnovicu od 1.700,00 kuna mjesečno za svakog učenika,
odnosno studenta

3. za učenike, odnosno studente, koji se na školovanju u inozemstvu
nalaze prema osobnom opredjeljenju prema stopi od 25% na osnovicu od 1.700,00
kuna mjesečno za učenika, odnosno studenta

4. za svaku drugu osobu koja se u inozemstvu nalazi po privatnom poslu,
prema stopi od 25% na osnovicu od 1.700,00 kuna.

Dodatni doprinos iz stavke 1. ovog članka, ako Zakonom nije drukčije
propisano, obračunava i uplaćuje u slučaju iz točke 1. tijelo državne uprave,
pravna ili fizička osoba koja je uputila državljanina Republike Hrvatske u
inozemstvo, odnosno za uposlenika u radnom odnosu pravna osoba koja obavlja
djelatnost u inozemstvu, a za osobe na radu u kućanstvu osiguranika koji se
nalazi na radu u inozemstvu osiguranik - poslodavac, u slučaju iz točke 2.
mjerodavna ministarstva, a u slučajevima iz točke 3. i 4. osobno osigurana
osoba.

Doprinos iz stavke 1. ovog
članka dospijeva:

- iz točke 1. sukladno članku
17. ove Odluke

- iz točke 2. do 15. u
mjesecu za prethodni mjesec

- iz točke 3. i 4. u
cijelosti prije odlaska u inozemstvo za sve vrijeme boravka u inozemstvu.

Članak 19.

Dodatni doprinos za osobe iz
članka 18. stavke 1. točke 1. ove Odluke ne plaća se ako je zdravstvenu zaštitu
u inozemstvu obveznik uplate doprinosa osigurao o vlastitom trošku ili prema
nekoj drugoj osnovi.

Područni ured Zavoda na
pisani zahtjev obveznika uplate doprinosa i uz odgovarajući dokaz o osiguranoj
zdravstvenoj zaštiti u inozemstvu, donijet će pisano rješenje o neplaćanju
dodatnog doprinosa.

Rješenje iz stavke 2. ovog
članka donosi se s rokom valjanosti za sve vrijeme boravka u inozemstvu,
odnosno dok traju okolnosti iz stavke 1. ovog članka.

Članak 20.

Doprinos za obvezno
zdravstveno osiguranje zaposlenika koji su neopravdano izostali s posla plaća
pravna ili fizička osoba pri kojoj je zaposlenik uposlen prema stopi od 16% na
osnovicu koju čini plaća iz ugovora o radu, a prema broju dana neopravdanog
izostanka, na način i prema postupku propisanom za plaćanje doprinosa za
zaposlenike pri pravnoj ili fizičkoj osobi. Doprinos se plaća najkasnije do 15.
dana u mjesecu za prethodni mjesec.

Članak 21.

Osobe koje obavljaju crkveno-vjerske poslove u vjerskim zajednicama
doprinos za obvezno zdravstveno osiguranje plaćaju prema stopi od 8% na
osnovicu koja iznosi:

a) za svećenike 2.317,60 kuna

b) za druge osobe koje obavljaju crkveno-vjerske poslove 1.700,00 kuna.

Osobe iz stavke 1. ovog članka, koje prema crkveno-vjerskim odredbama žive
u celibatu, doprinos za obvezno zdravstveno osiguranje plaćaju prema stopi od
4% na osnovicu navedenu u stavci 1. pod a) i b) ovog članka.

Doprinos iz stavke 1. i 2. ovog članka obveznici uplate doprinosa
obvezni su uplatiti do 15. dana u mjesecu za prethodni mjesec.

Članak 22.

Osobe - sjemeništarci, hrvatski državljani, koji imaju pre­bi­valište u
Republici Hrvatskoj i pripremaju se za zvanje svećenika, te kojima se
zdravstveno osiguranje ne osigurava prema drugoj osnovi, doprinos za
zdravstveno osiguranje plaćaju u visini propisanoj člankom 21. stavkom 1.
točkom b), a u svezi s odredbom stavke 2. istog članka ove Odluke.

Članak 23.

Doprinos za obvezno zdravstveno osiguranje seljaka (članak 5. točka 8.
Zakona) plaća se prema stopi propisanoj Zakonom o stopama, a od osnovice koju
čini mjesečni iznos katastarskog prihoda seljačkog kućanstva za seljake koji se
poljodjelstvom bave kao jedinim ili glavnim zanimanjem ili su svoje
poljoprivredno zemljište dali ili uzeli u zakup.

Osnovica doprinosa iz stavke 1. ovog članka ne može biti manja od iznosa
najniže osnovice utvrđene sukladno Zakonu.

Obveznik uplate doprinosa iz ovog članka je nositelj zdravstvenog
osiguranja članova seljačkog kućanstva, krug kojih je propisan Zakonom.

Članak 24.

Doprinos iz članka 23. ove Odluke obračunava mjerodavni područni ured
Zavoda.

Doprinos iz stavke 1. ovog članka dospijeva:

- 15. veljače, za I.
tromjesečje tekuće godine

- 15. svibnja, za II.
tromjesečje tekuće godine

- 15. kolovoza, za III.
tromjesečje tekuće godine

- 15. studenoga, za IV.
tromjesečje tekuće godine.

Ako se nakon dospijeća
doprinosa za tekuću godinu ne može utvrditi osnovica doprinosa sukladno članku
23. stavci 1. ove Odluke, obvezniku uplate doprinosa utvrdit će se i naplatiti
predujam doprinosa u visini vrijedećoj za posljednje tromjesečje prethodne
godine, s tim da tako obračunan iznos doprinosa ne može biti manji od iznosa
doprinosa propisanog Zakonom o stopama i člankom 23. stavkom 2. ove Odluke.

Članak 25.

Doprinos iz članka 23. ove
Odluke sukladno članku 45. stavci 2. i 3. Zakona za seljačko kućanstvo kojeg su
svi članovi navršili 65 godina života, osigurava se iz proračuna Republike
Hrvatske.

Oslobađanje od obveze
plaćanja doprinosa prema stavci 1. ovog članka utvrđuje se rješenjem područnog
ureda Zavoda pri komu je osobi utvrđen status osigurane osobe iz zdravstvenog
osiguranja (u daljnjem tekstu: mjerodavni područni ured Zavoda).

Zahtjev za isplatu sredstava iz stavke 1. ovog članka Zavod dostavlja
obvezniku uplate doprinosa u tekućem mjesecu za prethodni mjesec.

Članak 26.

Doprinos za obvezno zdravstveno osiguranje osiguranih osoba iz članka
13. Zakona utvrđuje se:

1. za osobe koje sudjeluju u organiziranim javnim radovima u Republici
Hrvatskoj, ako na tim radovima rade najmanje 6 sati dnevno, prema stopi od 8%
na osnovicu od 1.700,00 kuna mjeseč­no po osobi,

2. za osobe koje ispunjavaju obvezu sudjelovanja u civilnoj zaštiti ili
obvezu sudjelovanja u službi motrenja i izvješćivanja, prema stopi od 16% na
osnovicu od 1.700,00 kuna mjesečno po osobi,

3. za osobe koje kao članovi operativnih sastava dobrovoljnih
vatrogasnih organizacija obavljaju zadaće gašenja požara, zaštite i spašavanja,
te u slučaju drugih nepogoda, osposobljavanja, osiguranja na mjestima gdje
postoji požarna opasnost, a na javnim priredbama zadaće u sklopu javnih nastupa
i demonstracija s prikazom vježbe, te pri podučavanju građana u protupožarnoj
zaštiti, pre­ma stopi od 8% na osnovicu od 1.700,00 kuna mjesečno po osobi,

4. za korisnike novčane nadoknade za tjelesno oštećenje prema propisima
o mirovinskom osiguranju, ako nemaju pravo na zdravstveno osiguranje prema
drugoj osnovi zdravstvenu zaštitu koriste samo kada je u svezi s ozljedom ili
bolesti koja je prouzročila tjelesno oštećenje prema kojem im pripada pravo na
novčanu nadoknadu za to oštećenje, prema stopi od 8% na osnovicu od 1.700,00
kuna mjesečno po osobi.

Sredstva doprinosa za osobe iz stavke 1. ovog članka osiguravaju se iz
proračuna Republike Hrvatske ili proračuna županije, odnosno Grada Zagreba, a
uplaćuje ih za osobe iz točke 1., 2. i 3. organizator, odnosno nositelj rečenih
radova, odnosno aktivnosti, a iz točke 4. isplatitelj navedene nadoknade.

Članak 27.

Ako obveznici uplate doprinosa moraju uplatiti doprinos za razdoblje
kraće od mjesec dana, doprinos se određuje tako da se za svaki kalendarski dan
uzima 1/30 mjesečnog doprinosa utvrđenog za te osobe neovisno o radnim satima
provedenim na radu.

Članak 28.

Samostalnim obveznicima uplate doprinosa mjerodavni pod­ručni ured
Zavoda obvezan je nakon utvrđivanja statusa osiguranika izdati rješenje o
visini doprinosa propisanog Zakonom i ovom Odlukom.

Ako tijekom trajanja statusa osigurane osobe dođe do promjene elemenata
na osnovi kojih je rješenjem iz stavke 1. ovog članka ustanovljena visina
doprinosa, mjerodavni područni ured Zavoda prema službenoj dužnosti utvrdit će
i obračunati novi iznos doprinosa bez donošenja rješenja.

Iznimno od stavke 2. ovog članka, na zahtjev obveznika uplate doprinosa,
mjerodavni područni ured Zavoda donijet će pisano rješenje o visini doprinosa
propisanog Zakonom o stopama i ovom Odlukom.

Članak 29.

Osobama koje obavljaju gospodarsku djelatnost i osobama koje samostalno
u obliku zanimanja obavljaju profesionalnu djelatnost, mjerodavni područni ured
Zavoda izdat će svaki mjesec nalog za plaćanje s ukupnim iznosom dospjelog
doprinosa za obvezno zdravstveno osiguranje.

Osobama koje se bave poljodjelstvom kao jedinim i glavnim zanimanjem,
kao i ostalim samostalnim obveznicima uplate doprinosa, područni ured Zavoda
izdat će uplatnice u rokovima utvrđenim člankom 24. stavkom 2. ove Odluke.

 Ako je obveznik uplate doprinosa
sukladno odredbama Zakona i ove Odluke, bio obvezan uplatiti veći iznos
doprinosa od obračunatog prema stavci 1. i 2. ovog članka, obvezan je uplatiti
u propisanom roku novo obračunati iznos doprinosa.

 Mjerodavni područni ured Zavoda
obvezan je u slučaju iz stavke 3. ovog članka izvršiti usklađivanje stavki
potraživanja i dugovanja u evidencijama samostalnih obveznika uplate doprinosa.

Članak 30.

Doprinos za obvezno zdravstveno osiguranje dospijeva 15. dana tekućeg
mjeseca za prethodni mjesec ako Zakonom, odnosno ovom Odlukom nije drukčije
utvrđeno.

Članak 31.

Obveznik plaćanja doprinosa
za zdravstveno osiguranje koji ne uplati doprinos u propisanom roku dospijeća,
obvezan je na dospjelu svotu doprinosa platiti kamate za sve dane zakašnjenja,
prema posebnim propisima.

Obračun kamata za dugovanja
utvrđena nadzorom pravilnosti obračuna i plaćanja doprinosa, računa se od dana
dospijeća do dana provedenog nadzora, odnosno do dana podmirenja duga u
cijelosti.

Ako obveznik plaćanja
doprinosa, osim iznosa doprinosa duguje i kamate, pri redoslijedu podmirenja
duga prvo se podmiruju kamate, a potom iznos dužnog doprinosa.

Članak 32.

Danom primjene ove Odluke
prestaje vrijediti Odluka o osnovicama, stopama, načinu obračuna i plaćanja
sredstava za ostvarivanje prava iz obveznog zdravstvenog osiguranja (»Narodne
novine« broj 20/99.).

Članak 33.

Ova Odluka stupa na snagu
osmog dana od dana objavljivanja u »Narodnim novinama«, a primjenjuje se od 1.
kolovoza 2000. godine.

Klasa:
025-04/00-01/122

Urbroj:338-01-04-99-1

Zagreb,
26. srpnja 2000.

Predsjednik
Upravnog vijeća Hrvatskog zavoda
za zdravstveno osiguranje
 **mr. sc. Ivan Drpić,** v. r.

Odluka, NN 77/2000-1664